Προηγμένος ηλεκτρονικός φάκελος υγείας που υποστηρίζει με τη συμβολή του ιατρονοσηλευτικού προσωπικού τη διάγνωση αντιμετώπιση και πρόγνωση του καρκίνου του θυρεοειδούς
Authors: Πασχάλη Καλλιρρόη 
Published: August 2021

Τα Νοσοκομεία του Εθνικού Συστήματος Υγείας αντιμετωπίζουν σοβαρά προβλήματα εκσυγχρονισμού των παρεχόμενων υπηρεσιών υγείας με κύριο αποτέλεσμα το χαμηλό βαθμό ικανοποίησης των πολιτών και την αναποτελεσματικότητα της λειτουργίας τους. Η αιτία του προβλήματος έγκειται στην έλλειψη κανόνων που ρυθμίζουν το εργασιακό πλαίσιο όσο και στην αδυναμία κατασκευής και εφαρμογής μηχανισμών οι οποίοι θα επιβάλλουν την εφαρμογή των διατάξεων. Οι ιατρικοί φάκελοι στα περισσότερα νοσοκομεία εξακολουθούν ακόμα και σήμερα να είναι χειρόγραφοι, ογκώδεις, δυσεύρετοι και δυσανάγνωστοι, ενώ πολλές φορές χάνονται, φθείρονται και αλλοιώνονται. Οι προσπάθειες για τον εκσυγχρονισμό του συστήματος υγείας πρέπει να συνοδεύονται από σταδιακές τεχνολογικές μεταρρυθμίσεις οι οποίες θα βελτιώνουν σε όλους τους τομείς το έργο που επιτελείται στα νοσηλευτικά ιδρύματα και παράλληλα θα βοηθούν στο σχεδιασμό πολιτικών διοικητικού ελέγχου και ιεραρχικών δομών οργάνωσης.Ο σκοπός της παρούσης διατριβής είναι να παρουσιάσει την ανάγκη εφαρμογής ενός Προηγμένου Ηλεκτρονικού Φακέλου Υγείας που θα βοηθήσει τους επαγγελματίες υγείας στην άμεση και αποτελεσματική αντιμετώπιση της νόσου και συγκεκριμένα στην διάγνωση, θεραπεία και πρόγνωση του καρκίνου του Θυρεοειδούς. Η υλοποίηση του στηρίζεται στη χρήση διεθνών προτύπων ψηφιοποίησης και προτυποποιημένων διαδικασιών που οδηγούν στη δημιουργία ενός ψηφιακού ιατρικού αποθέματος, το οποίο μπορεί να αξιοποιηθεί ποικιλοτρόπως από συστήματα και εφαρμογές. Ένα σύστημα για την αυτοματοποιημένη διάγνωση του καρκίνου του θυρεοειδούς μπορεί να οικοδομηθεί, με βάση τις τεχνικές Τεχνητής Νοημοσύνης, όπως τα Τεχνητά Νευρωνικά Δίκτυα, τα δέντρα απόφασης, τα πιθανολογικά νευρωνικά δίκτυα, τους κανόνες συσχέτισης, τα έμπειρα συστήματα, με σκοπό να προβλέψει και να ταξινομήσει τα πρότυπα του καρκίνου του θυρεοειδούς.Ένα έμπειρο σύστημα, είναι ένα έξυπνο πρόγραμμα ηλεκτρονικού υπολογιστή που χρησιμοποιεί διαδικασίες γνώσης και εξαγωγής συμπερασμάτων για να μιμηθεί τη διαδικασία μέσω της οποίας ένας γιατρός χρησιμοποιεί τις γνώσεις και τις πληροφορίες που προήλθαν από έναν ασθενή και από τα αποτελέσματα δοκιμών, για να καταλήξει στη διάγνωση. Το νοσηλευτικό προσωπικό από την πλευρά του, μπορεί να χρησιμοποιήσει τον Ηλεκτρονικό Φάκελο Υγείας για να αντικαταστήσει τα χειρόγραφα συστήματα καταγραφής δεδομένων. Αυτό μπορεί να οδηγήσει σε μείωση του κόστους, ενώ παράλληλα μπορεί να δοθεί δυνατότητα για βελτιωμένη ποιότητα φροντίδας. Θα έχει επίσης τη δυνατότητα να συγκεντρώνει και να καταχωρεί κλινικά δεδομένων, να λαμβάνει αποφάσεις που θα υποστηρίζουν τις κλινικές κρίσεις τους, ενώ η αυτοματοποιημένη παροχή συμβουλών θα έχει τη δυνατότητα να συμβάλει ώστε να μειωθεί στο ελάχιστο η πιθανότητα λάθους. Ο Προηγμένος Ηλεκτρονικός Φάκελος Υγείας έχει σα στόχο να βελτιστοποιήσει τις παροχές υγείας και να συμβάλει καθοριστικά στη διάγνωση, θεραπεία και πρόγνωση όχι μόνο του καρκίνου του Θυρεοειδούς αλλά και γενικότερα σε όλες τις περιπτώσεις υπηρεσιών υγείας.